b"\n_START_ARTICLE_\nDelmenhorst\n_START_SECTION_\nHistorie\n_START_PARAGRAPH_\nDelmenhorst blev f\xc3\xb8rst n\xc3\xa6vnt i et dokument i 1254, efter at greven af Oldenburg, Otto 1., k\xc3\xb8bte stedet n\xc3\xa6r floden Delme i 1234. Der blev bygget en borg for at v\xc3\xa6rne om den nye bos\xc3\xa6tning i 1247. Den f\xc3\xb8lgende greve, Otto 2., flyttede ind i borgen. 15. juli 1371 blev byen erkl\xc3\xa6ret som selvst\xc3\xa6ndig by efter Bremerloven._NEWLINE_Efter en kort periode under styre af biskoppen i Bremen fra 1421 til 1436 blev Delmenhorst givet tilbage til Oldenburg. Delmenhorst blev senere frygtet for sine r\xc3\xb8verriddere ledet af grev Gerd. Dette sluttede i 1482, ved at borgen blev belejret af biskoppen af M\xc3\xbcnster. Efter dette kom derfor byen under M\xc3\xbcnsters styre, indtil grev Anton 1. vandt byen og borgen tilbage i 1547._NEWLINE_Efter at den sidste arving til Anton, Kristian, d\xc3\xb8de i 1647, gik Delmenhorst igen tilbage til Oldenburg. Da Oldenburg p\xc3\xa5 denne tid blev styret af en sl\xc3\xa6gtning af den danske konge, kom Delmenhorst nu under dansk kontrol._NEWLINE_I 1767 blev Delmenhorst k\xc3\xb8bt af zarina Katharina 2., men blev ved Traktaten i Zarskoje Selo givet tilbage til Oldenburg i 1773. I 1777 blev Delmenhorst hertugd\xc3\xb8mme under Oldenburg. I 1806 besatte den franske og hollandske h\xc3\xa6r omr\xc3\xa5det, og Delmenhorst blev en del af Frankrig under Napol\xc3\xa9on Bonaparte fra 1811 til 1813._NEWLINE_Under den industrielle revolution oplevede Delmenhorst kraftig \xc3\xb8konomisk v\xc3\xa6kst, is\xc3\xa6r p\xc3\xa5 grund af Bremen. Eftersom Bremen l\xc3\xa5 i en anden toldzone, m\xc3\xa5tte k\xc3\xb8bm\xc3\xa6nd, som ville eksportere varer fra Bremen, betale dyre toldafgifter. De eksporterede derfor varerne til de omkringliggende landsbyer._NEWLINE_I 1903 blev Delmenhorst en kreis, hvilket bet\xc3\xb8d, at den nu havde selvstyre. I 1930'erne under depressionen gik enkelte af fabrikkerne konkurs, men byen fortsatte med at vokse og indlemmede de omkringliggende landsbyer sig. Under krystalnatten i november 1938 blev synagogen br\xc3\xa6ndt ned af nazisterne, som var kommet til magten i Tyskland i 1933. Efter 2. verdenskrig l\xc3\xa5 Delmenhorst i den britiske bes\xc3\xa6ttelseszone og m\xc3\xa5tte h\xc3\xa5ndtere tusindvis af flygtninge fra de tidligere tyske \xc3\xb8stomr\xc3\xa5der, som nu var besat af Sovjetunionen. I 1950 boede mere end 57.000 mennesker i Delmenhorst._NEWLINE_Fra 1960'erne \xc3\xb8gedes arbejdsl\xc3\xb8sheden i byen, og mere end 13\xc2\xa0% af indbyggerne gik uden arbejde, mens 7\xc2\xa0% levede p\xc3\xa5 underst\xc3\xb8ttelse."